Jyrki Kasvin mukaan poliisin valvonnassa on paljastunut vakavia puutteita.Kansanedustaja Jyrki Kasvi (vihr) on jättänyt kirjallisen kysymyksen kansalaisten poliisia kohtaan tunteman luottamuksen turvaamisesta.

Kansanedustaja Jyrki Kasvi kysyy, miten hallitus turvaa kansalaisten luottamuksen poliisiin myös tulevaisuudessa. JENNI GÄSTGIVAR

Kasvi huomauttaa kysymyksessään, että viime vuosina on paljastunut useita tapauksia, jotka ovat heikentäneet kansalaisten luottamusta poliisin toimintaan.

Hän viittaa kysymyksessään muun muassa epäiltyjen rekisterin Eprin valvonnan puutteellisuuteen sekä poliisin käyttämien pakkokeinojen perusteluissa ja valvonnassa paljastuneisiin vakaviin puutteisiin.

Edelleen hän huomauttaa Helsingin huumepoliisin entisen päällikön Jari Aarnion oikeudenkäynnissä paljastuneisiin ”hämmentäviin yksityiskohtiin”.

– On valitettavasti mahdollista, että julkisuuteen päätyneet väärinkäytökset ja ongelmat ovat vasta jäävuoren huippu, oire laajemmasta poliisin johtamisen ja laillisuusvalvonnan ongelmasta, Kasvi kirjoittaa kysymyksessään.

Kaltevalla pinnalla

Kasvi sanoo Iltalehdelle olevansa hyvin huolissaan tilanteesta.

– On ollut monta erilaista juttua, joista on syntynyt kokonaismielikuva, onko tilanne enää hallinnassa, Kasvi kysyy.

Hän korostaa, ettei voi olla niin, että poliisi voi harkintansa mukaan rikkoa lakia, jos katsoo sen palvelevan jotain suurempaa tavoitetta.

– Se on kalteva pinta ja johtaa helposti toiminnan rämettymiseen.

Kirjoitat kysymyksessäsi, että julkisuuteen päättyneet väärinkäytökset voivat olla vasta jäävuoren huippu?

– Nämä ovat tulleet erilaisten sattumusten kautta. Toivon hartaasti, että meillä on niin uskomattoman aukoton järjestelmä, että kaikki sotkut ovat tulleet esiin, mutta mitään takeita siitä ei ole.

Luotatko itse poliisiin?

– Jos mietitään esimerkiksi verkkotiedustelulainsäädäntöä, niin minun on hirveän vaikea hyväksyä sitä, että poliisille annettaisiin lisää valtuuksia rekisterien pitoon ennen kuin olen nähnyt, että aiemmista virheistä on otettu opiksi.

– Esimerkiksi siitä, että poliiseja on jäänyt toistuvasti kiinni heidän urkittuaan naapureiden, sukulaisten tai kylänmiesten tietoja viranomaisrekistereistä. Ei voi olla niin, että koulutus ja valvonta ovat niin retuperällä, jos tämä toistuu koko ajan.

Katsot, että valvonta on pahasti pettänyt?

– Ehkä on unohdettu se, että tämän tyyppisessä viranomaistyössä ”luottamus hyvä, valvonta parempi”.

Kasvi sanoo odottavansa nyt, että poliisijohto ottaa hoitaakseen ne tehtävät, jotka sille kuuluvat.

– Tein kirjallisen kysymyksen, koska halusin nostaa tämän keskusteluun ja pakottaa ministerin ottamaan asiaan kantaa.

– Jos tämä meno jatkuu, poliisia kohtaan tunnettu luottamuspääoma alkaa kulua. Olen saanut sellaista palautetta, että se on jo kulunut. Se ei kohdistu niinkään poliisin katupartioon, vaan juuri johtoon, valvontaan ja pakkokeinojen käyttöön, Kasvi sanoo.

Kasvin tekemästä kirjallisesta kysymyksestä kertoi aiemmin Verkkouutiset.